CELEX: 32020D2090
Language: lv
Date: 2020-12-04 00:00:00
Title: Eiropas Centrālās bankas Lēmums (ES) 2020/2090 (2020. gada 4. decembris), ar ko groza Lēmumu ECB/2013/10 par euro banknošu nominālvērtībām, parametriem, atveidošanu, apmaiņu un izņemšanu no apgrozības (ECB/2020/60)

15.12.2020   
               
               
                  LV
               
               
                  Eiropas Savienības Oficiālais Vēstnesis
               
               
                  L 423/62
               
            
         EIROPAS CENTRĀLĀS BANKAS LĒMUMS (ES) 2020/2090
         (2020. gada 4. decembris),
         ar ko groza Lēmumu ECB/2013/10 par euro banknošu nominālvērtībām, parametriem, atveidošanu, apmaiņu un izņemšanu no apgrozības (ECB/2020/60)
         EIROPAS CENTRĀLĀS BANKAS PADOME,
         ņemot vērā Līgumu par Eiropas Savienības darbību un jo īpaši tā 128. panta 1. punktu,
         ņemot vērā Eiropas Centrālo banku sistēmas un Eiropas Centrālās bankas Statūtus un jo īpaši to 16. pantu,
         tā kā:
         
                     (1)
                  
                  
                     Palielinājies no apgrozības izņemto euro banknošu reprodukciju skaits, ko sabiedrība varētu noturēt par īstām euro banknotēm, neraugoties uz to, ka uz dažām no šīm reprodukcijām ir nelielas vai grūti atrodamas norādes, ka tās ir “kopijas”, “nav likumīgs maksāšanas līdzeklis” vai ka tās būtu izmantojamas “tikai filmēšanai vai kā rekvizīti”, jo tām ir euro banknošu optisks izskats un tās imitē konkrētus banknošu pretviltošanas elementus. Šīs reprodukcijas galvenokārt piedāvā un iegādājas tiešsaistes tirdzniecības vietās vai interneta vietnēs. Saskaņā ar Lēmumu ECB/2013/10 (1) reprodukcijas, ko sabiedrība varētu noturēt par īstām banknotēm, ir nelikumīgas. Tādēļ ir svarīgi ieviest pasākumus, lai samazinātu un vēlāk apturētu to turpmāku izplatīšanu. Skaidrāks nelikumīgu darbību aizliegums tāpat palielina juridisko noteiktību. Tajā pašā laikā ir svarīgi, ka pastāv iespēja paredzēt atbrīvojumus darbībām attiecībā uz noteiktām reprodukcijām, ja Eurosistēma uzskata, ka sabiedrība nevar tās noturēt par īstām euro banknotēm.
                  
               
                     (2)
                  
                  
                     Tādēļ attiecīgi jāgroza Lēmums ECB/2013/10,
                  
               IR PIEŅĒMUSI ŠO LĒMUMU.
         
            1. pants
            Grozījums
            Lēmuma ECB/2013/10 2. pantu aizstāj ar šādu:
            
               
                  “2. pants
                  Euro banknošu reproducēšanas noteikumi
                  
                     1.   “Reprodukcija” ir jebkurš materiāls vai nemateriāls attēls, kurā izmantota visa euro banknote vai tās daļa, kā norādīts 1. pantā, vai tās atsevišķi dizaina elementi, kā, piemēram, cita starpā, krāsa, izmēri, burti un simboli, un šis attēls var līdzināties vai radīt vispārēju iespaidu kā par īstu euro banknoti, neatkarīgi no:
                     
                                 a)
                              
                              
                                 attēla izmēra; vai
                              
                           
                                 b)
                              
                              
                                 materiāliem vai metodēm, kas izmantotas tā radīšanā; vai
                              
                           
                                 c)
                              
                              
                                 tā, vai ir mainīti vai pievienoti euro banknotes dizaina elementi, piemēram, burti vai simboli.
                              
                           
                  
                     2.   Ja vien ECB vai NCB nepiekrīt 5. punktā noteiktajam atbrīvojumam, reprodukcijas, kas neatbilst 3. punktā noteiktajiem kritērijiem, uzskata par nelikumīgām, un to izgatavošana, glabāšana, transportēšana, izplatīšana, pārdošana, reklamēšana, ievešana Savienībā un izmantošana darījumiem vai izmantošanas darījumiem mēģinājumi ir aizliegti.
                  
                  
                     3.   Reprodukcijas, kas atbilst turpmāk norādītajiem kritērijiem, uzskata par likumīgām, ja nepastāv risks, ka sabiedrībā tās varētu noturēt par īstām euro banknotēm:
                     
                                 a)
                              
                              
                                 vienas euro banknotes puses, kā norādīts 1. pantā, reprodukcijas ar noteikumu, ka reprodukcijas izmērs vai nu atbilst vai pārsniedz 125 % vai arī atbilst vai nepārsniedz 75 % gan no attiecīgās banknotes garuma, gan platuma, kā norādīts 1. pantā; vai
                              
                           
                                 b)
                              
                              
                                 abu euro banknotes pušu, kā norādīts 1. pantā, reprodukcijas ar noteikumu, ka reprodukcijas izmērs vai nu atbilst vai pārsniedz 200 %, vai arī atbilst vai nepārsniedz 50 % gan no attiecīgās euro banknotes garuma, gan platuma, kā norādīts 1. pantā; vai
                              
                           
                                 c)
                              
                              
                                 atsevišķu euro banknotes dizaina elementu, kā norādīts 1. pantā, reprodukcijas ar noteikumu, ka šāds dizaina elements nav attēlots uz fona, kas atgādina banknoti; vai
                              
                           
                                 d)
                              
                              
                                 vienas puses reprodukcijas, kas ataino euro banknotes virspuses vai otras puses daļu, ar noteikumu, ka šī daļa ir mazāka par vienu trešdaļu no euro banknotes oriģināla virspuses vai otras puses, kā norādīts 1. pantā; vai
                              
                           
                                 e)
                              
                              
                                 reprodukcijas, kas izgatavotas no materiāla, kurš nepārprotami atšķiras no papīra un kurš vizuāli ievērojami atšķiras no banknotēm izmantotā materiāla; vai
                              
                           
                                 f)
                              
                              
                                 nemateriālas reprodukcijas, kas pieejamas elektroniskā veidā interneta vietnēs, izmantojot informācijas tīklus vai bezvadu pieslēgumu, vai jebkurā citā veidā, kas ļauj sabiedrības locekļiem piekļūt šīm nemateriālajām reprodukcijām vietā un laikā pēc savas izvēles, ar noteikumu, ka:
                                 
                                             —
                                          
                                          
                                             reprodukcijā pa diagonāli iekļauts vārds “SPECIMEN” (paraugs) (vai tā ekvivalents citā Eiropas Savienības oficiālajā valodā) Arial vai tam līdzīgā šriftā,
                                          
                                       
                                             —
                                          
                                          
                                             elektroniskās reprodukcijas izšķirtspēja tās 100 % lielumā nepārsniedz 72 punktus collā (dpi),
                                          
                                       
                                             —
                                          
                                          
                                             vārda “SPECIMEN” (vai tā ekvivalenta citā Eiropas Savienības oficiālajā valodā) garums ir vismaz 75 % no reprodukcijas garuma,
                                          
                                       
                                             —
                                          
                                          
                                             vārda “SPECIMEN” (vai tā ekvivalenta citā Eiropas Savienības oficiālajā valodā) augstums ir vismaz 15 % no reprodukcijas augstuma un
                                          
                                       
                                             —
                                          
                                          
                                             vārds “SPECIMEN” (vai tā ekvivalents citā Eiropas Savienības oficiālajā valodā) ir necaurspīdīgā (necaurredzamā) krāsā, kas kontrastē ar attiecīgās euro banknotes dominējošo krāsu, kā norādīts 1. pantā.
                                          
                                       
                           
                  
                     5.   Izņēmuma kārtā ECB vai attiecīgā NCB pēc rakstiska lūguma saņemšanas var piekrist atbrīvot 3. punkta kritērijiem neatbilstošu reprodukciju no 2. punktā noteiktā aizlieguma, ja ECB vai attiecīgā NCB uzskata, ka sabiedrība reprodukciju nevar noturēt par īstu euro banknoti, kā norādīts 1. pantā. Ja reprodukciju izgatavo tikai vienas dalībvalsts, kuras valūta ir euro, teritorijā, šādus atbrīvojuma lūgumus adresē šīs dalībvalsts NCB. Visos pārējos gadījumos šādus lūgumus adresē ECB.
                  
                  
                     6.   Euro banknošu reproducēšanas noteikumi attiecas arī uz banknotēm, kas izņemtas no apgrozības vai saskaņā ar šo lēmumu zaudējušas savu likumīgā maksāšanas līdzekļa statusu.”
                  
               
            
         
         
            2. pants
            Nobeiguma noteikumi
            Šis lēmums stājas spēkā divdesmitajā dienā pēc tā publicēšanas Eiropas Savienības Oficiālajā Vēstnesī.
         
         
            Frankfurtē pie Mainas, 2020. gada 4. decembrī
            
               
                  ECB prezidente
               
               Christine LAGARDE
            
         
         
            (1)  Lēmums ECB/2013/10 (2013. gada 19. aprīlis) par euro banknošu nominālvērtībām, parametriem, atveidošanu, apmaiņu un izņemšanu no apgrozības (OV L 118, 30.4.2013., 37. lpp.).